Pametelan Data

Ing téyori parikandha, pametelan data utawa kompresi data (uga karan pangodhean sumber,  utawa panyudan bit-rate) iku tumindak nge-enkodhe parikandha piguna bit sing luwih sithik tinimbang wujud asalé.  Pametelan iki bisa arupa pametelan sirna (lossy) utawa tansirna (lossless). Pametelan tansirna nyuda bit kanthi cara ngidentifikasi banjur ngilangi redundansi statistik. Ora ana parikandha sing ilang ing tumindak iki. Dene pametelan sirna nyuda bit kanthi cara mbusak parikandha sing ora utawa kurang wigati.  Lumrahé, piranti sing metel data diarani enkodher, lan piranti sing tumindak walikané (dékompresi) diarani dékodher.

Proses nyuda ukuran data berkas asring aran pametelan data. Ing babagan transmisi data, diarani pangodhean sumber: enkodhing tumindak ing sumber data sadurunge data disinggahaké utawa dikirim.  Pangodhean sumber beda karo pangodhean saluran (channel coding), sing ndeteksi uga ngoreksi kasalahan utawa aran pangodhean baris (line coding), kanggo metakaké data menyang sinyal.

Algoritma kompresi data nyumadya liru limbang ruwang wektu, tegesé akehé bit parikandha sing arep disinggahaké utawa dikirim sapada karo akehé sumber daya komputasi sing dibutuhaké kanggo nindakaké enkodhe lan dékodhe. Pametalan data diyasa kanggo ngimbangaké prakara kuwi, yaiku akehé data sing kabusak (nalika piguna pametelan sirna) karo sumber daya komputasi utawa wektu sing dibutuhaké.